‘Staatsbates moet nie privatiseer word nie’Malusi Gigaba, minister van finansies, buite die parlement (26 Oktober 2017). Foto: Phando Jikelo/ANA Die Suid-Afrikaanse Munisipale Werkersunie (Samwu) het Woensdag gesê hy is nie ten gunste van die regering se plan om van sy aandele in Telkom te verkoop om sowat R3,9 miljard inkomste vir die nasionale tesourie te bekom nie. Volgens die vakbond is hy nie ten gunste van die privatisering van staatsbates nie. Dit kom nadat Malusi Gigaba, minister van finansies, Woensdag tydens die lewering van sy eerste mediumtermynbegrotingsraamwerk gesê het die regering sal ŉ gedeelte van sy aandele in Telkom verkoop om as ŉ finansiële reddingsboei vir die sukkelende SAL te gebruik. Gigaba het gesê die regering sal die opsie hê in ŉ latere stadium die aandele terug te koop, maar gaan vir nou voort met die verkoop van die aandele om die lugredery te herkapitaliseer en te verhoed dat SAL nie in staat is om die paaiemente van sy regeringsgewaarborgde lenings terug te betaal nie. Simon Mathe, Samwu se algemene sekretaris, het gesê Samwu het “met groot kommer” kennis geneem van Gigaba se planne om die staat se Telkom-aandele te verkoop. “Basies sê die minister vir ons dat die regering ŉ lening gaan kry om voort te gaan met sy bedrywighede. Aangesien dit net logies is dat die terugkoop-opsie met rente gepaard sal gaan, sal dit terugbetaal moet word ten koste van die belastingbetalers,” het Mathe gesê. “In lyn met ons Egoli 2000- en teen-privatiseringsveldtog is Samwu ten sterkste teen die regering se verkoop van sy Telkom-aandele. Telkom is een van die beste staatsbates wat al weer beter presteer en daarom maak dit nie sin dat enigiemand daaraan sal dink om te verkoop nie.” Mathe het gesê Samwu meen die regering moet daarna kyk om bestuursmeganismes binne staatsentiteite te versterk eerder as om staatsondernemings te privatiseer. “Dit is nou tyd vir die regering om beleide te implementeer wat die ekonomie sal laat groei. Hierdie beleide moet werksgeleenthede vir Suid-Afrikaners skep en terselfdertyd verseker dat dienslewering geprioritiseer word. “Hoewel die minister hom daaraan verbind het om twee-derdes van die begroting aan maatskaplike uitgawes te allokeer, het Samwu ŉ paar probleme wat munisipale werkers ongemaklik maak met die begroting wat voorgelê is.” Mathe het gesê Samwu is teleurgesteld dat munisipaliteite nie ŉ regverdige deel van die verdeling van inkomste ontvang het nie nadat 9,2%, of R112,6 miljard (billion), van staatsbesteding vir die 2017/18 finansiële jaar toegeken is.